Punnittavissa tuotteissa pakkauksen paino on vähennettävä eli TAARATTAVA ennen hinnan laskemista. Näin sanoo Mittauslaitelaki. Kauppiaat tuntuvat suhtautuvan lakiin huolettomasti. Usein asiakas maksaa pakkauksestakin kovaa kilohintaa. Harva viitsii tai osaa valittaa.

Elokuun lopulla Kuningaskuluttajan sähköpostiin tulee seuraavanlainen meili:

"Terve, olen todennut että kauppojen salaattitiskeissä myytävien itsepunnittavien tuotteiden osalta kaikki testaamani kauppatuotteet tekevät saman pikku "vedätyksen". Pakkausrasian paino = tuotteen kilohintaan laskutettavaa painoa. Olisitko halukas ostamaan muovisen kertakäyttörasian, vaikkapa 0,80 e hinnalla? Et varmasti, mutta maksat sen huomaamattasi."

Rupean selvittämään vinkkiä. Soitan S-ryhmään ja Keskolle.

Kesko ja S-ryhmä: asiakas ei maksa rasiasta

Sekä Keskosta että S-ryhmästä vakuutetaan, että salaattirasioiden paino vähennetään eli taarataan ennen hinnan laskemista ja että asiakas maksaa ainoastaan salaatista. Tämä sääntö pätee keskusliikkeiden mukaan kaikkiin punnittaviin tuotteisiin, tehtiin punnitus sitten itsepalveluvaa'alla tai palvelutiskillä.

Yksiselitteisen tuntuisista vastauksista huolimatta juttuvinkki jää kaivelemaan mieltäni ja pysähdyn kauppareissullani tutkimaan lähikaupan salaattibaarin punnitustulosta tarkemmin.

Lähikauppias: ei salaattirasialle montaa senttiä hinnaksi tule

Pienehkössä K-kaupassa myönnetään heti, että pakkauksen painoa ei vähennetä, koska kyse on (kauppiaan mielestä) niin vähäpätöisestä asiasta.

Rasian osuus on kuulemma kovin pieni lopullisesta hinnasta. Uusi vaakakin pitäisi hommata, jos taaran haluaisi asettaa. Kaiken lisäksi olen ensimmäinen asiakas kautta aikojen, jolle tulee mieleen kysellä näin tyhmiä. Mittauslaitelaista ja pakkauksen painon vähentämisen pakollisuudesta kaupppias ei ole kuullutkaan.

Onko kyse yksittäisen pikkukauppiaan haksahduksesta vai eikö Keskolla ja S-ryhmässä tiedetä mitä kaupoissa oikeasti tapahtuu?

Seuraavaksi lähden katsomaan kuinka vakavasti isoissa marketeissa suhtaudutaan taarausasioihin.

Prisma ja Citymarket: ennen haastattelua rasia mukana tuotteen painossa, sen jälkeen ei

Suuntaan Vantaan Jumboon, pääkaupunkiseudun suurimpiin päivittäistavarakauppoihin kuuluvien K-Citymarketin ja Prisman salaattibaareihin. Vaa'alla käy selväksi, että lakia ei noudateta.

K-Citymarket Jumbon vaa'assa ei ollut taaraa lainkaan. Rasian hinta 0,36€. K-Citymarket Jumbon vaa'an tulostama kuitti Kuva: Yle/ Airi Saastamoinen

Prisma Jumbossa taara oli asetettu niin, että rasian hinnaksi tuli 0,15€ Tyhjä salaattirasia kaupan vaa'alla. Kuva: Yle/ Airi Saastamoinen

Heti seuraavana päivänä sovin haastattelun molempiin kauppoihin.

Kuningaskuluttajan toimittajan yhteydenotto saa sekä Prismassa että Citymarketissa aikaan sutinaa. Haastattelun hetkellä vaa'at on taarattu ja selityksiäkin löytyy.

Lillukanvarsia? — pitemmän päälle ei ole

Pakkauksesta koituva lisämaksu voi tuntua mitättömältä, mutta pitemmän päälle se tuntuu asiakkaankin kukkarossa.

Jos haet lounassalaatin salaattibaarista jokaisena työpäivänä, pelkille rasiolle kertyy kuukaudessa hintaa yhtä pajon kuin hyvänkokoiselle salaattiaterialle.

Tai jos ostat irtokarkkia kerran viikossa yhden vuoden ajan, tulet maksaneeksi pelkistä pusseista reilun 400g:n mässysatsin verran.

Jonkun mielestä pakkausmateriaalin painon vähentämisen vaatiminen voi olla turhanpäiväistä niuhottamista. Laki on kuitenkin selvä eikä määrittele vähennettävälle painolle mitään alarajaa.

Jos vaaka tulostaa tyhjälle pakkaukselle hinnan, taaraa ei ole asetettu. Silloin pakkauksen painon osuuuden vähentämistä lopullisesta hinnasta on syytä vaatia kassalla, vaikka jono selän takana kasvaisi kuinka.

Ehkäpä tällainen joukkoliike tehoaisi kauppiaisiin Mittauslaitelakia ja siinä mainittua uhkasakkoa paremmin.